               26.3.2021

               RO

               Jurnalul Oficial al Uniunii Europene

               C 108/141

      P8_TA(2019)0330
      Decizia Consiliului de instituire a Instrumentului european pentru pace
      Recomandarea Parlamentului European din 28 martie 2019 adresată Consiliului și Vicepreședintelui Comisiei/Înaltului Reprezentant al Uniunii pentru afaceri externe și politica de securitate privind propunerea Înaltului Reprezentant al Uniunii pentru afaceri externe și politica de securitate, cu sprijinul Comisiei, către Consiliu de decizie a Consiliului de instituire a Instrumentului european pentru pace (2018/2237(INI))
      (2021/C 108/14)

         Parlamentul European,

                  —

                  având în vedere Tratatul privind Uniunea Europeană (TUE) și Tratatul privind funcționarea Uniunii Europene (TFUE),

                  —

                  având în vedere obiectivele de dezvoltare durabilă (ODD) ale ONU, în special ODD 1, 16 și 17, care urmăresc promovarea unor societăți pașnice și favorabile incluziunii pentru o dezvoltare durabilă (1),

                  —

                  având în vedere Acordul de parteneriat între statele din Africa, zona Caraibelor și Pacific, pe de o parte, și Comunitatea Europeană și statele sale membre, pe de altă parte, semnat la Cotonou, la 23 iunie 2000,

                  —

                  având în vedere Regulamentul (UE) 2015/322 al Consiliului din 2 martie 2015 privind punerea în aplicare a celui de al 11-lea Fond european de dezvoltare (2),

                  —

                  având în vedere Decizia (PESC) 2015/528 a Consiliului din 27 martie 2015 de instituire a unui mecanism de gestionare a finanțării costurilor comune ale operațiilor Uniunii Europene care au implicații militare sau în domeniul apărării (Athena) și de abrogare a Deciziei 2011/871/PESC (3),

                  —

                  având în vedere Regulamentul (UE) nr. 230/2014 al Parlamentului European și al Consiliului din 11 martie 2014 de instituire a unui instrument care contribuie la stabilitate și pace (4),

                  —

                  având în vedere Regulamentul (UE) 2017/2306 al Parlamentului European și al Consiliului din 12 decembrie 2017 de modificare a Regulamentului (UE) nr. 230/2014 de instituire a unui instrument care contribuie la stabilitate și pace (5),

                  —

                  având în vedere Declarația interinstituțională privind sursele de finanțare a măsurilor de asistență care intră sub incidența articolului 3a din Regulamentul (UE) nr. 230/2014, anexată la Regulamentul (UE) 2017/2306 al Parlamentului European și al Consiliului din 11 martie 2014 de instituire a unui instrument care contribuie la stabilitate și pace (6),

                  —

                  având în vedere Regulamentul (UE) 2015/323 al Consiliului din 2 martie 2015 privind regulamentul financiar aplicabil celui de al 11-lea Fond european de dezvoltare (7),

                  —

                  având în vedere Poziția comună 2008/944/PESC a Consiliului din 8 decembrie 2008 de definire a normelor comune care reglementează controlul exporturilor de tehnologie și echipament militar (8) și Regulamentul (CE) nr. 428/2009 al Consiliului din 5 mai 2009 de instituire a unui regim comunitar pentru controlul exporturilor, transferului, serviciilor de intermediere și tranzitului de produse cu dublă utilizare (reformare) (9),

                  —

                  având în vedere Acordul intern între reprezentanții guvernelor statelor membre ale Uniunii Europene, reuniți în cadrul Consiliului, privind finanțarea ajutoarelor Uniunii Europene în baza cadrului financiar multianual pentru perioada 2014-2020, în conformitate cu Acordul de parteneriat ACP-UE, și privind alocarea de asistență financiară pentru țările și teritoriile de peste mări cărora li se aplică partea a patra din Tratatul privind funcționarea Uniunii Europene (10),

                  —

                  având în vedere propunerea din 13 iunie 2018 a Înaltului Reprezentant al Uniunii pentru afaceri externe și politica de securitate, cu sprijinul Comisiei, adresată Consiliului pentru o decizie a Consiliului de instituire a Instrumentului european pentru pace [HR (2018) 94],

                  —

                  având în vedere concluziile Consiliului European din 20 decembrie 2013, din 26 iunie 2015, din 15 decembrie 2016, din 9 martie 2017, din 22 iunie 2017, din 20 noiembrie 2017, din 14 decembrie 2017 și din 28 iunie 2018,

                  —

                  având în vedere documentul intitulat „Viziune comună, acțiuni comune: o Europă mai puternică – O strategie globală pentru politica externă și de securitate a Uniunii Europene”, prezentat de Vicepreședintele Comisiei/Înaltul Reprezentant al Uniunii pentru afaceri externe și politica de securitate (VP/ÎR) la 28 iunie 2016,

                  —

                  – având în vedere concluziile Consiliului din 13 noiembrie 2017, din 25 iunie 2018 și din 19 noiembrie 2018 privind securitatea și apărarea în contextul Strategiei globale a UE,

                  —

                  având în vedere Comunicarea Comisiei din 7 iunie 2017 intitulată „Document de reflecție privind viitorul apărării europene” (COM(2017)0315),

                  —

                  având în vedere Comunicarea comună a Comisiei și a SEAE din 5 iulie 2016 intitulată „Elemente pentru un cadru strategic la nivelul UE pentru sprijinirea reformei sectorului de securitate”,

                  —

                  având în vedere Raportul special nr. 20 al Curții de Conturi Europene din 18 septembrie 2018 intitulat „Arhitectura africană pentru pace și securitate: este necesară reorientarea sprijinului din partea UE”,

                  —

                  având în vedere Rezoluția sa din 21 mai 2015 referitoare la finanțarea politicii de securitate și apărare comune (11),

                  —

                  având în vedere Rezoluția sa din 22 noiembrie 2016 referitoare la Uniunea Europeană a Apărării (12),

                  —

                  având în vedere Rezoluția sa din 13 decembrie 2017 (13) și Rezoluția sa din 12 decembrie 2018 (14) referitoare la raportul anual referitor la punerea în aplicare a politicii externe și de securitate comune,

                  —

                  având în vedere articolul 113 din Regulamentul său de procedură,

                  —

                  având în vedere raportul Comisiei pentru afaceri externe (A8-0157/2019),

                  A.

                  întrucât UE are ambiția de a fi un actor global pentru pace, care urmărește menținerea păcii și a securității internaționale, precum și respectarea dreptului internațional umanitar și a dreptului internațional în domeniul drepturilor omului;

                  B.

                  întrucât, într-un mediu strategic care s-a deteriorat în mod considerabil în ultimii ani, Uniunea are responsabilitatea tot mai mare e a-și asigura propria securitate;

                  C.

                  întrucât mediul de securitate problematic din jurul UE îi impune acesteia să dispună de autonomie strategică, fapt recunoscut în iunie 2016 de către cei 28 de șefi de stat și de guvern în cadrul Strategiei globale a UE, și necesită dotarea cu instrumente care să consolideze capacitatea UE de a menține pacea, de a preveni conflictele, de a promova societăți pașnice, drepte și favorabile incluziunii și de a consolida securitatea internațională; întrucât s-a recunoscut faptul că societățile sigure și pașnice reprezintă o condiție prealabilă pentru o dezvoltare durabilă;

                  D.

                  întrucât scopul Instrumentului european pentru pace (denumit în continuare „EPF” sau „Instrumentul”) nu este militarizarea acțiunii externe a Uniunii Europene, ci obținerea de sinergii și creșterea eficienței, prin oferirea unei abordări globale față de finanțarea operațională a acțiunii externe deja existente și pentru care nu este posibilă finanțarea din bugetul Uniunii;

                  E.

                  întrucât tratatul impune UE și instituțiilor sale să pună în aplicare o politică externă și de securitate comună (PESC), inclusiv definirea treptată a unei politici de apărare comune, care ar putea conduce la o apărare comună, în conformitate cu dispozițiile articolului 42, consolidând astfel identitatea Europei și independența acesteia în vederea promovării păcii, securității și progresului în Europa și în întreaga lume; întrucât Instrumentul propus trebuie considerat a fi încă un pas în această direcție, iar VP/ÎR trebuie încurajat să continue dezvoltarea și punerea în practică a acestuia;

                  F.

                  întrucât UE este cel mai mare furnizor de ajutor pentru dezvoltare și de ajutor umanitar la nivel mondial, consolidându-și legătura dintre securitate și dezvoltare în vederea asigurării păcii durabile;

                  G.

                  întrucât ar trebui încurajată utilizarea în mai mare măsură a finanțării și a instrumentelor Uniunii pentru îmbunătățirea cooperării, dezvoltarea capabilităților și desfășurarea misiunilor, precum și pentru a menține pacea, a preveni, gestiona și soluționa conflictele și a combate amenințările la adresa securității internaționale; subliniază faptul că EPF ar trebui, în special, să finanțeze misiunile militare ale Uniunii, să consolideze capacitățile militare și de apărare ale statelor terțe și ale organizațiilor regionale și internaționale și să contribuie la finanțarea operațiilor de sprijinire a păcii conduse de o organizație regională sau internațională sau de state terțe;

                  H.

                  întrucât, în trecut, UE a întâmpinat dificultăți în ceea ce privește finanțarea operațiilor care au implicații în domeniul apărării; întrucât Parlamentul a subliniat în repetate rânduri că este nevoie de o finanțare mai flexibilă și mai eficientă, care să exprime solidaritate și hotărâre; întrucât sunt necesare instrumente și unelte suplimentare pentru a garanta că UE își poate îndeplini rolul de actor global în domeniul securității; întrucât toate aceste instrumente trebuie să facă obiectul unui control parlamentar adecvat și al legislației UE;

                  I.

                  întrucât participarea femeilor la procesele de pace rămâne unul dintre aspectele cu cel mai mic grad de realizare ale Agendei privind femeile, pacea și securitatea, deși femeile sunt victimele principale ale crizelor umanitare și de securitate și, atunci când ele au un rol explicit în procesele de pace, probabilitatea ca un acord să dureze cel puțin 15 ani crește cu 35 %;

                  J.

                  întrucât securitatea internă și cea externă devin tot mai interdependente; întrucât UE a făcut pași importanți pentru intensificarea cooperării dintre statele sale membre în domeniul apărării; întrucât UE s-a bazat întotdeauna pe puterea sa necoercitivă și va continua să facă acest lucru; întrucât, cu toate acestea, o realitate în continuă evoluție, care generează îngrijorări, obligă UE să nu rămână exclusiv „putere civilă”, ci să își dezvolte și să își consolideze capabilitățile militare, care ar trebui să fie utilizate în mod consecvent și în coerență cu restul acțiunii externe a UE; întrucât dezvoltarea în țările terțe nu este posibilă fără securitate și fără pace; întrucât armata joacă un rol-cheie în acest sens, în special în țările în care autoritățile civile nu își pot îndeplini sarcinile, având în vedere situația în materie de securitate; întrucât este evident că instrumentul poate conduce către a un angajament mai ferm al UE față de țările partenere și va conferi un plus de eficacitate acțiunii externe a UE, dând UE posibilitatea de a deveni în viitor un furnizor de securitate și stabilitate relevant;

                  K.

                  întrucât acțiunea externă a UE nu trebuie folosită ca „gestionare a migrației”, iar toate eforturile de a coopera cu țări terțe trebuie să fie însoțite de îmbunătățirea situației drepturilor omului în aceste țări;

                  L.

                  întrucât neproliferarea și dezarmarea vor avea un efect semnificativ în ceea ce privește reducerea alimentării conflictelor și contribuția la o mai mare stabilitate, în conformitate cu obligațiile care decurg din Tratatul cu privire la neproliferarea armelor nucleare și, respectiv, din Rezoluția Parlamentului European referitoare la securitatea și neproliferarea nucleară (15); întrucât o lume fără arme de distrugere în masă este o lume mai sigură; întrucât UE este un actor principal în ceea ce privește interzicerea armelor nucleare și ar trebui să își consolideze rolul în acest sens;

                  M.

                  întrucât tratatele nu prevăd nicio acțiune militară externă a Uniunii în afara PSAC; întrucât o adevărată PESC a tuturor statelor membre ale UE mărește sfera de acțiune a politicii externe a UE; întrucât singura acțiune militară externă posibilă în cadrul PSAC ia forma unor misiuni în afara Uniunii pentru a asigura menținerea păcii, prevenirea conflictelor și consolidarea securității internaționale în conformitate cu principiile Cartei ONU menționate la articolul 42 alineatul (1) din TUE;

                  N.

                  întrucât sprijinul acordat operațiilor militare de sprijinire a păcii ale partenerilor a fost oferit până în prezent în afara bugetului UE prin Instrumentul financiar pentru pace în Africa (APF), creat și finanțat prin Fondul european de dezvoltare (FED); întrucât APF este limitat în prezent la operațiile conduse de Uniunea Africană (UA) sau de organizațiile regionale africane;

                  O.

                  întrucât EPF ar trebui să confere Uniunii capacitatea de a contribui în mod direct la finanțarea operațiilor de sprijinire a păcii conduse de țări terțe, precum și la organizațiile internaționale relevante, la nivel global și nu numai în Africa sau UA;

                  P.

                  întrucât instrumentul propus va înlocui mecanismul Athena și APF; întrucât acesta va completa inițiativa de consolidare a capacităților pentru securitate și dezvoltare prin finanțarea costurilor aferente activităților de apărare ale UE, cum ar fi misiunile UA de menținere a păcii, costurile comune ale propriilor operații militare desfășurate în cadrul PSAC și consolidarea capacităților militare ale partenerilor, care sunt excluse din bugetul UE în conformitate cu articolul 41 alineatul (2) din TUE;

                  Q.

                  întrucât operațiile desfășurate în cadrul instrumentului trebuie să respecte principiile și valorile consacrate în Carta drepturilor fundamentale și respectă dreptul internațional umanitar și dreptul internațional al drepturilor omului; întrucât operațiile care nu sunt definite ca fiind etic acceptabile din punctul de vedere al siguranței, sănătății și securității, libertății, confidențialității, integrității și demnității persoanelor trebuie să fie evaluate și reanalizate temeinic;

                  R.

                  întrucât ponderea actuală a costurilor comune rămâne foarte scăzută (estimată la aproximativ 5-10 % din costurile totale), iar ponderea ridicată a costurilor și responsabilităților care le revin națiunilor în operațiile militare, pe baza principiului „costs lie where they fall” (un stat suportă exclusiv costurile aferente propriilor operații), este contrară principiului solidarității și al repartizării sarcinilor și descurajează și mai mult statele membre să își asume un rol activ în operațiile PSAC;

                  S.

                  întrucât pachetul anual mediu propus pentru EPF este de 1 500 000 000 EUR, în timp ce cheltuielile combinate în cadrul mecanismului Athena și ale APF au fluctuat între 250 000 000 EUR și 500 000 000 EUR anual; întrucât scopurile potențiale ale sumei suplimentare de 1 000 000 000 EUR pe an nu sunt specificate sau garantate corespunzător în propunere;

                  T.

                  întrucât, ca mecanism extrabugetar finanțat prin contribuții anuale din partea statelor membre stabilite în funcție de o cheie de repartizare bazate pe VNB, EPF ar trebui să permită UE să finanțeze o proporție mai mare din costurile comune ale misiunilor și operațiilor militare (35-45 %), așa cum este cazul în prezent cu mecanismul Athena; întrucât EPF urmează, de asemenea, să asigure disponibilitatea permanentă a fondurilor UE, asigurând o programare adecvată a pregătirii pentru situații de criză, facilitând desfășurarea rapidă și îmbunătățind flexibilitatea în cazul unui răspuns rapid; întrucât ambițioasa includere și extindere a mecanismului Athena pentru finanțarea comună a misiunilor și operațiilor PSAC este o solicitare pe care Parlamentul o adresează de multă vreme; întrucât, cu toate acestea, propunerea de decizie a Consiliului nu are același caracter obligatoriu ca acordul intern al APF, ceea ce înseamnă că statele membre pot renunța la finanțarea acțiunilor EPF;

                  U.

                  întrucât, prin creșterea costurilor comune, instrumentul propus va crește solidaritatea, va îmbunătăți repartizarea sarcinilor între statele membre și va încuraja statele membre, în special cele care nu dispun de resurse financiare sau operaționale, să contribuie la operațiile PSAC;

                  V.

                  întrucât, în concluziile sale din 19 noiembrie 2018, Consiliul manifestă rezerve față de acordarea de sprijin propunerii privind EPF; întrucât, cu toate acestea, este important să se depună eforturi pentru adoptarea unei propuneri ambițioase care să cuprindă toate componentele propuse, inclusiv mecanismul Athena;

                  W.

                  întrucât toate misiunile militare din cadrul instrumentului, cum ar fi acțiunile comune în materie de dezarmare, misiunile umanitare și de evacuare, misiunile de consiliere și asistență în probleme militare, misiunile de prevenire a conflictelor și de menținere a păcii, misiunile forțelor de luptă pentru gestionarea crizelor, misiunile de restabilire a păcii și operațiile de stabilizare după încetarea conflictelor, combaterea terorismului, inclusiv prin sprijinirea țărilor terțe în combaterea terorismului pe teritoriile lor, astfel cum sunt enumerate la articolul 43 alineatul (1) din TUE, cu respectarea deplină a drepturilor omului, intră în sfera de competență a PSAC; întrucât excepția prevăzută la articolul 41 alineatul (2) din TUE se aplică numai cheltuielilor de funcționare generate de aceste misiuni militare; întrucât toate celelalte cheltuieli de funcționare aferente PSAC, inclusiv cheltuielile care decurg din orice altă acțiune menționată la articolul 42 din TUE, ar trebui să fie acoperite din bugetul Uniunii; întrucât cheltuielile administrative ale EPF ar trebui să poată fi suportate din bugetul Uniunii;

                  X.

                  întrucât, în conformitate cu articolul 41 alineatul (2) din TUE, toate cheltuielile operaționale aferente PESC sunt suportate din bugetul Uniunii, cu excepția cheltuielilor aferente operațiilor care au implicații militare sau din domeniul apărării; întrucât la articolul 2 literele (a) și (d) din propunerea de decizie se precizează, respectiv, că EPF ar trebui să finanțeze atât „operații care au implicații militare sau din domeniul apărării”, cât și „alte acțiuni operative ale Uniunii care au implicații militare sau din domeniul apărării”;

                  Y.

                  întrucât, potrivit articolului 21 alineatul (2) litera (d) din TUE, Uniunea definește și desfășoară politici și acțiuni comune și acționează pentru asigurarea unui grad ridicat de cooperare în toate domeniile relațiilor internaționale, pentru a promova dezvoltarea durabilă în plan economic, social și de mediu a țărilor în curs de dezvoltare, cu scopul principal de a eradica sărăcia;

                  Z.

                  întrucât, în conformitate cu articolul 208 alineatul (1) al doilea paragraf din TFUE: „Obiectivul principal al politicii Uniunii în acest domeniu îl reprezintă reducerea și, în cele din urmă, eradicarea sărăciei.” întrucât, potrivit aceluiași paragraf, „Uniunea ține seama de obiectivele cooperării pentru dezvoltare la punerea în aplicare a politicilor care pot afecta țările în curs de dezvoltare”. întrucât a doua teză constituie o dispoziție a tratatului și, ca atare, o îndatorire constituțională pentru UE denumită „coerența politicilor în favoarea dezvoltării” (CPD);

                  AA.

                  întrucât misiunile militare și civile în afara Uniunii trebuie să fie ținute separat unele de altele pentru a se asigura că misiunile civile sunt finanțate exclusiv din bugetul Uniunii;

                  AB.

                  întrucât UE ar trebui să acorde personalului din cadrul misiunilor PSAC un statut similar cu cel al experților naționali detașați, oferindu-le un statut uniform și cea mai bună protecție posibilă în temeiul Statutului funcționarilor Uniunii; întrucât toate indemnizațiile care decurg din acest statut și toate cheltuielile de deplasare, de asistență medicală și diurnele ar trebui să fie acoperite din bugetul Uniunii sub formă de cheltuieli administrative;

                  AC.

                  întrucât Curtea de Conturi Europeană (CCE) a publicat un raport special privind Arhitectura africană pentru pace și securitate finanțată prin intermediul APF, care se propune să fie inclus și extins în EPF; întrucât, potrivit CCE, acestui sprijin nu i s-a acordat suficientă prioritate și a avut un efect limitat; întrucât recomandările CCE trebuie să fie luate în considerare în mod corespunzător, având în vedere majorarea ambițioasă a finanțării pentru noul instrument;

                  AD.

                  întrucât propunerea nu a fost însoțită de nicio evaluare a impactului financiar în ceea ce privește cheltuielile administrative; întrucât cheltuielile administrative aferente EPF au implicații substanțiale pentru bugetul UE; întrucât nu ar trebui angajat sau delegat personal suplimentar al EPF în afară de personalul care lucrează în prezent în cadrul instrumentelor care sunt înlocuite; întrucât sinergiile care decurg din punerea laolaltă a actualelor instrumente distincte într-o structură administrativă unică ar trebui să faciliteze gestionarea unei zone geografice mai mari acoperite de EPF; întrucât ar trebui să se recruteze personal suplimentar numai dacă și atunci când veniturile pentru o misiune sau măsură au fost efectiv colectate de la toate statele membre participante; întrucât caracterul limitat în timp al veniturilor impune stabilirea unor termene corespunzătoare pentru contractele personalului recrutat în cadrul instrumentului sau pentru detașările în cadrul instrumentului pentru o anumită misiune sau măsură; întrucât niciun membru al personalului nu ar trebui să fie recrutat sau detașat în cadrul instrumentului dintr-un stat membru în care s-a făcut o declarație oficială în temeiul articolului 31 alineatul (1) din TUE pentru o misiune sau măsură specifică;

                  AE.

                  întrucât VP/ÎR ar trebui să consulte periodic Parlamentul cu privire la toate aspectele principale și opțiunile fundamentale ale PESC și PSAC și evoluția ulterioară a acestora; întrucât Parlamentul ar trebui să fie consultat și informat în timp util, pentru a-i permite să își prezinte punctele de vedere și să adreseze întrebări, inclusiv cu privire la coerența politicilor în favoarea dezvoltării, VP/ÎR și Consiliului înainte de a adopta decizii sau măsuri decisive; întrucât VP/ÎR ar trebui să ia în considerare punctele de vedere ale Parlamentului, inclusiv cele asupra coerenței politicilor în favoarea dezvoltării, și să le includă în propunerile sale, acesta ar trebui să își reexamineze deciziile sau părțile deciziilor față de care Parlamentul și-a exprimat opoziția ori să le retragă, fără a aduce atingere posibilității ca un stat membru să preia inițiativa într-un astfel de caz, și ar trebui să propună decizii ale Consiliului referitoare la PSAC atunci când este invitat de Parlament să facă acest lucru; întrucât Parlamentul ar trebui să organizeze o dezbatere anuală cu VP/ÎR privind operațiile finanțate de instrument;

                  1.

                  adresează Consiliului următoarele recomandări:

                              (a)

                              să nu reducă contribuția unui stat membru la instrument în cazul în care statul membru recurge la articolul 31 alineatul (1) din TUE, întrucât acest lucru ar submina cheia de repartizare în funcție de VNB care stă la baza mecanismului de finanțare și a finanțării globale a instrumentului;

                              (b)

                              să menționeze în decizie rolul Parlamentului ca autoritate de descărcare de gestiune, așa a cum se întâmplă în prezent în cazul FED și, prin urmare, în cazul APF, în conformitate cu dispozițiile relevante ale regulamentelor financiare aplicabile FED, pentru a menține coerența acțiunii externe a UE în cadrul fondului și în cadrul celorlalte politici relevante ale sale, în conformitate cu articolul 18 din TUE și cu articolul 21 alineatul (2) litera (d) din TUE coroborat cu articolul 208 din TFUE;

                              (c)

                              să acționeze pentru a institui o structură, în interiorul Parlamentului European, care să ofere acces în timp util, în funcție de parametri strict definiți, la toate informațiile, inclusiv la documentele originale, privind bugetul anual al EPF, bugetele rectificative, transferurile, programele de acțiune (inclusiv în faza pregătitoare), punerea în aplicare a măsurilor de asistență (inclusiv măsurile ad-hoc), acordurile cu actorii de punere în aplicare și rapoartele privind execuția veniturilor și a cheltuielilor, precum și conturile anuale, situația financiară, raportul de evaluare și raportul anual al CCE;

                              (d)

                              să fie de acord să includă accesul la toate documentele confidențiale în negocierile privind versiunea actualizată a Acordului interinstituțional dintre Parlamentul European și Consiliu privind accesul Parlamentului la informații sensibile ale Consiliului în domeniul politicii de securitate și apărare;

                              (e)

                              să se asigure că operațiile, programele de acțiune, măsurile de asistență ad-hoc și alte acțiuni operative finanțate de instrument nu vor încălca în niciun fel sau nu vor utilizate pentru a încălca principiile fundamentale prevăzute la articolul 21 din TUE ori nu vor fi utilizate pentru a încălca dreptul internațional, în special dreptul internațional umanitar și dreptul internațional al drepturilor omului;

                              (f)

                              să încheie revizuirea mecanismului Athena înainte de sfârșitul acestui an, dacă este posibil, și să îl integreze fără sincope în cadrul EPF, menținând în același timp eficacitatea și flexibilitatea operaționale ale mecanismului;

                              (g)

                              să se asigure că creșterea și îmbunătățirea eficacității oferite de un instrument unic se mențin atunci când se aduc modificările necesare propunerii;

                              (h)

                              să insereze amendamentele următoare:

                                          —

                                          să înlocuiască „politica externă și de securitate comună” cu „politica de securitate și apărare comună” la considerentul (4) și la articolul 1;

                                          —

                                          să adauge un nou considerent (10a), după cum urmează: „(10a) misiunile de consiliere și asistență în probleme militare menționate la articolul 43 alineatul (1) din TUE pot lua forma consolidării capacităților militare și de apărare ale statelor terțe, ale organizațiilor regionale și internaționale în vederea menținerii păcii, a prevenirii, a gestionării și a soluționării conflictelor și a abordării amenințărilor la adresa securității internaționale, cu respectarea strictă a dreptului internațional umanitar și a dreptului internațional al drepturilor omului, precum și a criteriilor prevăzute de Poziția comună 2008/944/PESC a Consiliului din 8 decembrie 2008 de definire a normelor comune care reglementează controlul exporturilor de tehnologie și echipament militar și a Regulamentului (CE) nr. 428/2009 al Consiliului din 5 mai 2009 de instituire a unui regim comunitar pentru controlul exporturilor, transferului, serviciilor de intermediere și tranzitului de produse cu dublă utilizare (reformare).”;

                                          —

                                          să adauge un nou considerent (10b) după cum urmează: „(10b) misiunile de prevenire a conflictelor și de menținere a păcii menționate la articolul 43 alineatul (1) din TUE pot lua forma unei contribuții la finanțarea operațiilor de sprijinire a păcii conduse de o organizație regională sau internațională sau de state terțe.”;

                                          —

                                          să adauge un nou considerent (10c) după cum urmează: „(10c) operațiile finanțate de UE trebuie să integreze Rezoluția nr. 1325 a ONU privind femeile, pacea și securitatea”;

                                          —

                                          să modifice articolul 2 litera (a) după cum urmează: „(a) contribuirea la finanțarea misiunilor din cadrul politicii de securitate și apărare comune (PSAC) care au implicații militare sau în domeniul apărării”;

                                          —

                                          să modifice articolul 2 litera (b) după cum urmează: „b) consolidarea capacităților militare și de apărare ale statelor terțe și ale organizațiilor regionale și internaționale pentru a menține pacea, pentru a preveni, a gestiona și a soluționa conflictele și pentru a aborda amenințările la adresa securității și a securității cibernetice internaționale”;

                                          —

                                          să adauge un nou alineat (2a) la articolul 3 după cum urmează: „2a. Defalcarea anuală a cheltuielilor administrative aferente acestui instrument, care sunt suportate din bugetul Uniunii, se stabilește în anexa Ia (nouă) pentru informare.”;

                                          —

                                          să modifice articolul 5 litera (c) după cum urmează: „c) «operație» înseamnă o operație militară a Uniunii care este instituită în cadrul politicii de securitate și apărare comune în conformitate cu articolul 42 din TUE pentru a îndeplini misiunile menționate la articolul 43 alineatul (1) din TUE și care are implicații militare sau din domeniul apărării, inclusiv o misiune încredințată unui grup de state membre în conformitate cu articolul 44 din TUE”;

                                          —

                                          să adauge un nou paragraf la sfârșitul articolul 6 după cum urmează: „Toate aspectele, activele sau misiunile civile din cadrul PESC și, în special, din cadrul PSAC sau componentele acestora, sunt finanțate exclusiv din bugetul Uniunii.”;

                                          —

                                          să modifice articolul 7 după cum urmează: „Orice stat membru, Înaltul Reprezentant sau Înaltul Reprezentant cu susținerea Comisiei poate prezenta propuneri de acțiuni ale Uniunii în temeiul titlului V din TUE care să fie finanțate de instrument. Înaltul Reprezentant informează în timp util Parlamentul European cu privire la orice propunere de acest fel.”;

                                          —

                                          să modifice articolul 10 alineatul (1) după cum urmează: „În conformitate cu articolul 21 alineatul (3) și articolul 26 alineatul (2) din TUE, se asigură coerența între acțiunile Uniunii care urmează să fie finanțate de instrument și alte acțiuni ale Uniunii întreprinse în cadrul celorlalte politici relevante ale acesteia. De asemenea, acțiunile Uniunii care urmează să fie finanțate de instrument sunt coerente cu obiectivele celorlalte politici practicate de Uniune față de țările terțe și de organizațiile internaționale.”;

                                          —

                                          să adauge un nou alineat (3a) la articolul 10 după cum urmează: „3a. De două ori pe an, Înaltul Reprezentant raportează Parlamentului European cu privire la coerența menționată la alineatul (1).”;

                                          —

                                          să adauge un nou alineat (2a) la articolul 11: „2a. Instrumentul are un ofițer de legătură pe lângă Parlamentul European. În plus, secretarul general adjunct responsabil pentru PSAC și răspunsul în caz de criză face anual schimb de opinii cu organul competent al Parlamentului European pentru a oferi informări periodice.”;

                                          —

                                          să modifice articolul 12 alineatul (1) după cum urmează: „Se instituie un comitet al instrumentului (denumit în continuare «Comitetul») format din câte un reprezentant al fiecărui stat membru participant. Reprezentanții Serviciului European de Acțiune Externă (SEAE) și ai Comisiei sunt invitați să participe la reuniunile Comitetului, fără a lua parte la vot. Reprezentanții Agenției Europene de Apărare (AEA) pot fi invitați să participe la reuniunile Comitetului pentru punctele în discuție care se referă la domeniul de activitate al AEA, fără a lua parte sau a fi prezenți la vot. Reprezentanții Parlamentului European pot fi invitați să participe la reuniunile Comitetului, fără a lua parte sau a fi prezenți la vot.”;

                                          —

                                          să modifice articolul 13 alineatul (8) după cum urmează: „8. Administratorul asigură continuitatea funcțiilor sale prin intermediul structurii administrative a structurilor militare competente ale SEAE menționate la articolul 9.”;

                                          —

                                          să adauge un nou alineat (8a) la articolul 13 după cum urmează: „8a. Administratorul este implicat în activitatea de informare a Parlamentului European.”;

                                          —

                                          să adauge un nou alineat (8a) la articolul 16 după cum urmează: „8a. Comandanții de operație sunt implicați în activitatea de informare a Parlamentului European.”;

                                          —

                                          să modifice articolul 34 alineatul (1) după cum urmează: „Administratorul propune Comitetului numirea unui auditor intern pentru instrument și a cel puțin unui auditor intern adjunct, pentru o perioadă de patru ani, care poate fi reînnoită până la o perioadă totală care să nu depășească 8 ani. Auditorii interni trebuie să dețină calificările profesionale necesare și să ofere garanții suficiente de securitate, obiectivitate și independență. Auditorul intern nu poate fi nici ordonator de credite, nici contabil; acesta nu poate participa la elaborarea situațiilor financiare.”;

                                          —

                                          să modifice articolul 47 alineatul (4) după cum urmează: „4. Destinația finală a echipamentelor și infrastructurilor finanțate în comun se aprobă de către Comitet, ținând seama de nevoile operaționale, de drepturile omului, de securitate și de evaluarea riscurilor de deturnare în ceea ce privește utilizarea finală certificată și utilizatorii finali, precum și de criteriile financiare. Prin destinație finală se poate înțelege:

                                                      (i)

                                                      în cazul infrastructurilor, vânzarea sau cesiunea acestora, prin intermediul instrumentului, către țara-gazdă, un stat membru sau o parte terță;

                                                      (ii)

                                                      în cazul echipamentelor, fie vânzarea acestora, prin intermediul instrumentului, către un stat membru, țara -gazdă sau o terță parte, fie depozitarea și întreținerea acestora de către instrument, un stat membru sau o parte terță, în vederea utilizării într-o operație ulterioară.”;

                                          —

                                          să modifice articolul 47 alineatul (6) după cum urmează: „6. „6. Vânzarea sau cesiunea către țara-gazdă sau către o parte terță se efectuează în conformitate cu dreptul internațional, inclusiv cu dispozițiile relevante în materie de drepturi ale omului și cu principiul de «a nu face rău», precum și cu normele relevante în vigoare privind securitatea și respectă cu strictețe criteriile prevăzute de Poziția comună 2008/944/PESC a Consiliului din 8 decembrie 2008 de definire a normelor comune care reglementează controlul exporturilor de tehnologie și echipament militar și Regulamentul (CE) nr. 428/2009 al Consiliului din 5 mai 2009 de instituire a unui regim comunitar pentru controlul exporturilor, transferului, serviciilor de intermediere și tranzitului de produse cu dublă utilizare.”;

                                          —

                                          să modifice articolul 48 alineatul (1) după cum urmează: „Înaltul Reprezentant poate prezenta Consiliului un concept privind un posibil program de acțiune sau o posibilă măsură de asistență ad-hoc. Înaltul Reprezentant informează Parlamentul European cu privire la un astfel de concept.”;

                                          —

                                          să modifice articolul 49 alineatul (1) după cum urmează: „Programele de acțiune se aprobă de către Consiliu, la propunerea Înaltului Reprezentant. . Parlamentul European este informat cu privire la programele de acțiune aprobate, după adoptarea acestora de către Consiliu.”;

                                          —

                                          să modifice articolul 50 alineatul (3) după cum urmează: „În cazul în care o cerere nu se încadrează în programele de acțiune existente, Consiliul poate aproba o măsură de asistență ad-hoc la propunerea Înaltului Reprezentant. Parlamentul European este informat cu privire la măsurile de asistență ad-hoc aprobate, după adoptarea acestora de către Consiliu.”;

                                          —

                                          să adauge o nouă literă (fa) la articolul 52 alineatul (2) după cum urmează: „fa) se pune la dispoziție o listă detaliată a echipamentelor finanțate de instrument;”;

                                          —

                                          să modifice articolul 53 alineatul (1) litera (b) după cum urmează: „b) sunt livrate efectiv forțelor armate ale statului terț în cauză, cu condiția respectării criteriilor prevăzute de Poziția comună 2008/944/PESC a Consiliului din 8 decembrie 2008 de definire a normelor comune care reglementează controlul exporturilor de tehnologie și echipament militar și a Regulamentului (CE) nr. 428/2009 al Consiliului din 5 mai 2009 de instituire a unui regim comunitar pentru controlul exporturilor, transferului, serviciilor de intermediere și tranzitului de produse cu dublă utilizare;”;

                                          —

                                          să modifice articolul 53 alineatul (1) litera (d) după cum urmează: „d) sunt utilizate în conformitate cu politicile Uniunii, cu respectarea corespunzătoare a dreptului internațional, în special în ceea ce privește drepturile omului, și cu certificatele de utilizare finală, în special clauzele privind retransferurile;”;

                                          —

                                          să modifice articolul 53 alineatul (1) litera (e) după cum urmează: „sunt gestionate în conformitate cu eventualele restricții sau limitări privind utilizarea, vânzarea sau cesiunea lor hotărâte de către Consiliu sau de către Comitet și în conformitate cu certificatele de utilizare finală relevante, cu criteriile prevăzute de Poziția comună 2008/944/PESC a Consiliului din 8 decembrie 2008 de definire a normelor comune care reglementează controlul exporturilor de tehnologie și echipament militar și cu Regulamentul (CE) nr. 428/2009 al Consiliului din 5 mai 2009 de instituire a unui regim comunitar pentru controlul exporturilor, transferului, serviciilor de intermediere și tranzitului de produse cu dublă utilizare;”;

                                          —

                                          să modifice articolul 54 alineatul (1) după cum urmează: „Toți actorii de punere în aplicare cărora le-a fost încredințată execuția unor cheltuieli finanțate prin intermediul instrumentului respectă principiile bunei gestiuni financiare și transparenței, efectuează în prealabil evaluările necesare ale riscurilor și controalele privind utilizarea finală și țin seama în mod corespunzător de valorile fundamentale ale UE și de dreptul internațional, în special în ceea ce privește drepturile omului și principiul de «a nu dăuna».”; Orice astfel de actor de punere în aplicare face obiectul unei evaluări prealabile a riscurilor, pentru a stabili posibilele riscuri în ceea ce privește drepturile omului și guvernanța.”;

                  2.

                  recomandă Vicepreședintelui Comisiei/Înaltului Reprezentant al Uniunii pentru afaceri externe și politica de securitate următoarele:

                              (a)

                              să consulte Parlamentul cu privire la amendamentele recomandate și să se asigure că opiniile Parlamentului sunt luate în considerare, în conformitate cu articolul 36 din TUE;

                              (b)

                              în conformitate cu articolul 36 din TUE, să pună în aplicare pe deplin opiniile Parlamentului în momentul pregătirii propunerilor de „programe de acțiune” multianuale sau de măsuri de asistență ad-hoc, inclusiv prin retragerea unor propuneri față de care Parlamentul și-a exprimat opoziția;

                              (c)

                              să furnizeze o evaluare completă a impactului financiar al deciziei, având în vedere implicațiile acesteia pentru bugetul UE, evidențiind în special nevoile suplimentare de personal;

                              (d)

                              să prezinte Parlamentului spre consultare proiecte de decizii ale Consiliului privind EPF, în același timp cu prezentarea acestora Consiliului sau Comitetului politic și de securitate, acordând Parlamentului timpul necesar pentru a-și prezenta punctele de vedere; invită VP/ÎR să modifice proiectele de decizii ale Consiliului în cazul în care Parlamentul solicită acest lucru;

                              (e)

                              să asigure, în conformitate cu articolul 18 din TUE, complementaritatea cu fondurile, programele și instrumentele existente ale UE, coerența EPF cu toate celelalte aspecte ale acțiunii externe a UE, în special în ceea ce privește inițiativa referitoare la consolidarea capacităților ca sprijin pentru securitate și dezvoltare (CBSD) și propunerea privind Instrumentul de vecinătate, cooperare pentru dezvoltare și cooperare internațională (IVCDCI), care ar trebui, în toate cazurile, să fie puse în aplicare în contextul mai larg al programului de reformă a sectorului de securitate, care trebuie să dispună de componente puternice privind buna guvernanță, de dispoziții de combatere a violenței bazate pe gen și, în special, de dispoziții privind supravegherea civilă a sistemului de securitate și controlul democratic al forțelor armate;

                              (f)

                              să transmită periodic Parlamentului feedback cu privire la progresele înregistrate în punerea în aplicare a Rezoluției nr. 1325 privind femeile, pacea și securitatea și să consulte Parlamentul cu privire la componenta de gen recomandată, punând accentul pe rolul femeilor în prevenirea și soluționarea conflictelor, în reconstrucția post-conflict și în negocierile de pace și, de asemenea, să furnizeze evaluări periodice ale măsurilor luate pentru a proteja persoanele vulnerabile, inclusiv femeile și fetele, împotriva violenței în situații de conflict;

                              (g)

                              să asigure, în conformitate cu articolul 18 din TUE, coerența EPF cu toate celelalte aspecte ale acțiunii externe a UE, inclusiv cu politicile sale de dezvoltare și umanitare, în vederea încurajării dezvoltării țărilor terțe în cauză și a reducerii și eradicării sărăciei acestora;

                  3.

                  încredințează Președintelui sarcina de a transmite prezenta recomandare Consiliului și Vicepreședintelui Comisiei/Înaltului Reprezentant al Uniunii pentru afaceri externe și politica de securitate, precum și, spre informare, Serviciului European de Acțiune Externă și Comisiei.

         (1)  https://sustainabledevelopment.un.org/

         (2)  JO L 58, 3.3.2015, p. 1.

         (3)  JO L 84, 28.3.2015, p. 39.

         (4)  JO L 77, 15.3.2014, p. 1.

         (5)
            JO L 335, 15.12.2017, p. 6.

         (6)  JO L 335, 15.12.2017, p. 6.

         (7)  JO L 58, 3.3.2015, p. 17.

         (8)  JO L 335, 13.12.2008, p. 99.

         (9)  JO L 134, 29.5.2009, p. 1.

         (10)  JO L 210, 6.8.2013, p. 1.

         (11)  JO C 353, 27.9.2016, p. 68.

         (12)  JO C 224, 27.6.2018, p. 18.

         (13)  JO C 369, 11.10.2018, p. 36.

         (14)  Texte adoptate, P8_TA(2018)0514.

         (15)  JO C 215, 19.6.2018, p. 202.


title: Recomandarea (UE) 2021/554 a Comisiei din 30 martie 2021 privind forma, conținutul, termenele și nivelul de detaliere al notificărilor efectuate în cadrul procedurilor prevăzute la articolul 32 din Directiva (UE) 2018/1972 a Parlamentului European și a Consiliului de instituire a Codului european al comunicațiilor electronice

text:
               31.3.2021

               RO

               Jurnalul Oficial al Uniunii Europene

               L 112/5

      RECOMANDAREA (UE) 2021/554 A COMISIEI
      din 30 martie 2021
      privind forma, conținutul, termenele și nivelul de detaliere al notificărilor efectuate în cadrul procedurilor prevăzute la articolul 32 din Directiva (UE) 2018/1972 a Parlamentului European și a Consiliului de instituire a Codului european al comunicațiilor electronice
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Directiva (UE) 2018/1972 a Parlamentului European și a Consiliului din 11 decembrie 2018 de instituire a Codului european al comunicațiilor electronice (1) (denumită în continuare „codul”), în special articolul 34,
      întrucât:

                  (1)

                  În conformitate cu codul, autoritățile naționale de reglementare (ANR) trebuie să contribuie la dezvoltarea pieței interne cooperând între ele, cu Comisia și cu Organismul Autorităților Europene de Reglementare în Domeniul Comunicațiilor Electronice (OAREC) în conformitate cu Regulamentul (UE) 2018/1971 al Parlamentului European și al Consiliului (2), într-un mod transparent pentru a asigura aplicarea consecventă a codului în toate statele membre.

                  (2)

                  Pentru a se asigura că deciziile luate la nivel național nu afectează piața internă a comunicațiilor electronice sau obiectivele cadrului de reglementare, ANR-urile trebuie să notifice Comisiei, OAREC și ANR-urilor din alte state membre proiectele de măsuri menționate la articolul 32 alineatul (3) din cod. Prin urmare, această notificare constituie o cerință procedurală esențială. În consecință, nerespectarea acestei cerințe, inclusiv în cazul proiectelor de decizii care precizează sau modifică obligațiile de reglementare notificate anterior, poate conduce la anularea măsurii în conformitate cu legislația națională (3).

                  (3)

                  Articolele 32 și 33 din cod stabilesc anumite proceduri și termene obligatorii pentru examinarea notificărilor.

                  (4)

                  Pentru a asigura eficacitatea cooperării și a mecanismului de consultare și pentru a contribui la securitatea juridică, prin Recomandarea 2003/561/CE a Comisiei (4) au fost introduse recomandări privind principalele aspecte procedurale ale notificărilor efectuate în temeiul dispozițiilor relevante. În vederea simplificării și a îmbunătățirii ulterioare a procesului de notificare, Recomandarea 2003/561/CE a fost înlocuită de Recomandarea 2008/850/CE (5). Prezenta recomandare actualizează orientările aplicabile pentru a reflecta practica recentă și ține seama de dispozițiile din cod.

                  (5)

                  Contactele prealabile notificării pentru a discuta aspecte formale și de fond privind proiectele de măsuri înainte de notificarea oficială s-au dovedit foarte utile atât pentru Comisie, cât și pentru ANR-uri, care le-au solicitat adesea. Pe parcursul acestor schimburi, ANR-urile au posibilitatea să își prezinte proiectele de măsuri și să poarte o discuție deschisă cu serviciile Comisiei cu privire la măsurile naționale propuse. Prin urmare, ANR-urile ar trebui încurajate să solicite contacte prealabile notificării cât mai curând posibil, înainte sau/și după consultările lor naționale, în special pentru proiectele de măsuri privind analizele de piață.

                  (6)

                  Contactele dintre serviciile Comisiei și ANR-urile notificatoare sunt prevăzute în diferite etape ale procesului de notificare, inclusiv atunci când serviciile Comisiei solicită informații suplimentare de la ANR sau imediat după ce Comisia adoptă scrisori cu observații sau fără observații sau decizii de deschidere a unei etape aprofundate de investigare.

                  (7)

                  Codul permite ANR-urilor să retragă în orice moment un proiect de măsură notificat. Dacă un proiect de măsură notificat este retras în perioada inițială de o lună, măsura notificată este eliminată întotdeauna din registrul din interfața electronică securizată (6). Totuși, dacă proiectul de măsură notificat este retras numai după ce Comisia a emis o decizie prin care solicită ANR-ului să retragă respectivul proiect de măsură în temeiul articolului 32 alineatul (6) litera (a) din cod, măsura notificată inițial rămâne în interfața electronică securizată pentru transparență. În ambele cazuri, în secțiunea publică a interfeței electronice securizate se publică o notificare de retragere.

                  (8)

                  Pentru a oferi orientări suplimentare ANR-urilor cu privire la conținutul proiectelor de măsuri, prezenta recomandare identifică anumite informații minime care ar trebui furnizate cu privire la conținutul proiectelor de măsuri pentru ca acestea să poată fi evaluate în mod corespunzător. De asemenea, astfel s-ar reduce volumul informațiilor solicitate ulterior de Comisie în cursul evaluării notificării.

                  (9)

                  Trebuie avută în vedere necesitatea de a asigura o evaluare eficace, pe de o parte, și de a simplifica procedurile administrative, în măsura posibilului, pe de altă parte. În acest sens, mecanismul de notificare nu ar trebui să implice o povară administrativă inutilă pentru părțile vizate. Pentru a contribui la simplificarea examinării de Comisie, de OAREC și de alte ANR-uri a unui proiect de măsură notificat și pentru a accelera procesul, ANR-urile ar trebui să utilizeze un set de formulare pentru notificări.

                  (10)

                  Pentru a crește transparența unui proiect de măsură notificat și pentru a facilita schimbul de informații între ANR-uri, OAREC și Comisie privind astfel de măsuri, atât formularul standard de notificare, cât și formularul scurt de notificare care sunt publice ar trebui să cuprindă o descriere clară și sumară a principalelor elemente ale proiectului de măsură care urmează să fie notificat. Modelele acestor formulare indică faptul că informațiile solicitate în secțiunile din model ar trebui furnizate, după caz, ceea ce înseamnă că este posibil ca nu toate informațiile să fie relevante în fiecare caz în parte.

                  (11)

                  Pentru anumite categorii de proiecte de măsuri cu caracter recurent și/sau tehnic, ar trebui utilizat un formular scurt de notificare pentru a reduce sarcina administrativă pentru toate părțile implicate. ANR-urile modifică frecvent detaliile tehnice ale măsurilor corective impuse anterior pentru a ține seama de modificările indicatorilor sau factorilor economici relevanți (cum ar fi modificările costului echipamentelor, ale costului forței de muncă, ale ratei inflației sau ale prețurilor de închiriere a proprietăților) ori pentru a actualiza previziunile sau ipotezele. Prin formularul scurt de notificare, ar trebui notificate numai modificările sau actualizările detaliilor care nu alterează natura sau domeniul general de aplicare al măsurilor corective preexistente. Evaluarea unor astfel de tipuri de proiecte de măsuri este probabil mai puțin complexă; prin urmare, așa cum s-a întâmplat deja în trecut, Comisia o poate finaliza în mai puțin de o lună. În mod similar, practica anterioară a Comisiei arată că evaluarea acestor tipuri de proiecte de măsuri adesea nu a dus la observații din partea Comisiei adresate ANR-ului, în conformitate cu articolul 32 alineatul (3) din cod. Prin urmare, recomandarea clarifică situațiile în care poate fi utilizat un formular scurt de notificare.

                  (12)

                  Pe de altă parte, modificările semnificative ale naturii sau domeniului de aplicare al măsurilor corective care au un impact considerabil asupra pieței, cum ar fi modificări ale metodologiilor de calcul al costurilor sau prețurilor (7), determinarea pantelor de ajustare sau modificările nivelurilor prețurilor (cu excepția actualizărilor de preț care reflectă pur și simplu modificările indicatorilor sau ale factorilor economici relevanți descriși mai sus) ar trebui notificate utilizând formularul standard de notificare.

                  (13)

                  Setul de formulare de notificare ar trebui să includă, după caz, și indicații privind conținutul notificărilor referitoare la noile dispoziții introduse de cod. Acestea includ în special notificările care intră sub incidența articolelor 61 și 76 din cod (obligații simetrice de acces și oferte de coinvestiții) și a articolelor 78-81 din cod (separare voluntară, angajamente, întreprinderi care își desfășoară activitatea exclusiv la nivel angro și trecerea de la infrastructura tradițională).

                  (14)

                  Mecanismul care permite Comisiei să solicite ANR-urilor să retragă măsurile planificate privind definirea pieței și desemnarea întreprinderilor ca având o putere semnificativă pe piață, dacă astfel de măsuri ar crea o barieră în calea pieței interne sau ar fi incompatibile cu dreptul Uniunii, a contribuit semnificativ la abordări consecvente de reglementare între statele membre. Mecanismul s-a dovedit eficace pentru clarificarea circumstanțelor în care ar trebui aplicată reglementarea ex ante.

                  (15)

                  Experiența dobândită cu procedura privind piața internă prevăzută la articolele 7 și 7a din Directiva 2002/21/CE a Parlamentului European și a Consiliului (8) a arătat că inconsecvențele în aplicarea de către ANR-uri a măsurilor corective în condiții similare de piață pot submina piața internă a comunicațiilor electronice.

                  (16)

                  Codul a conferit noi competențe Comisiei, în cazul în care OAREC împărtășește preocupările acesteia, de a solicita unei ANR să retragă proiectele de măsuri referitoare la (i) extinderea aplicării unor obligații, dincolo de primul punct de concentrare ori de distribuție, pentru a aborda barierele economice sau fizice însemnate și netranzitorii din calea multiplicării [articolul 61 alineatul (3) din cod] sau referitoare la (ii) regimul de reglementare al noilor rețele de foarte mare capacitate (VHCN) (articolul 76 din cod).

                  (17)

                  Pentru a îndeplini obiectivele generale prevăzute la articolul 3 din cod, în special obiectivele de eliminare a obstacolelor rămase în calea pieței interne și de promovare a previzibilității în materie de reglementare, este esențială respectarea deplină a mecanismului de notificare prevăzut la articolul 32 din cod.

                  (18)

                  Pentru a crește transparența și eficacitatea mecanismului de consultare prevăzut la articolul 32, Comisia, alte ANR-uri și OAREC ar trebui să poată verifica cu ușurință dacă și în ce mod ANR-ul notificator a luat în considerare observațiile furnizate cu privire la un proiect de măsură notificat. În acest scop, atunci când o ANR comunică măsura adoptată Comisiei, OAREC sau altor ANR-uri, după ce a primit observații de la acestea, ar trebui să specifice modul în care a ținut seama în mod deosebit de observațiile respective.

                  (19)

                  Cererile ANR-urilor de a prelungi termenul-limită pentru notificarea unei noi analize a pieței, în temeiul articolului 67 alineatul (5) din cod, trebuie să conțină informații suficiente și motivate care să permită Comisiei să evalueze dacă să acorde prelungirea solicitată.

                  (20)

                  În temeiul articolului 34 din cod, OAREC și-a prezentat avizul cu privire la prezenta recomandare (9) la 12 februarie 2021,

            RECOMANDĂ:

         Canale de comunicare

                  1.

                  ANR-urile sunt încurajate să profite de oportunitatea de a discuta în mod informal cu serviciile Comisiei eventualele constatări preliminare sau întrebări legate de proiectele viitoare de măsuri, în cadrul unei reuniuni prealabile notificării (inclusiv o conferință prin telefon sau o videoconferință, dacă este mai convenabilă). Aceste contacte prealabile notificării ar trebui încurajate înainte și/sau după consultarea națională prevăzută la articolul 23 alineatul (1) din cod. Aceste contacte prealabile notificării au o importanță deosebită pentru proiectele de măsuri care constau în analize ale pieței, dar sunt relevante și pentru măsurile corective. În aceste cazuri, în special dacă proiectul de măsură face obiectul unor modificări semnificative în urma consultării publice, sunt încurajate contacte suplimentare prealabile notificării formale a unor astfel de măsuri, în temeiul articolului 32 alineatul (3) din cod.

                  2.

                  ANR-urile ar trebui să transmită notificări prin intermediul interfeței electronice securizate identificate de Comisie.

                  3.

                  Dacă, din motive tehnice sau de altă natură, documentele legate de notificare nu pot fi încărcate în interfața electronică securizată, ANR-ul poate trimite Comisiei prin poștă electronică documentele. Totuși, alte ANR-uri și OAREC pot accesa aceste documente în interfața electronică securizată unde sunt salvate fără întârziere de către Comisie. ANR-ul trebuie să încarce în interfața electronică securizată cât mai curând posibil din punct de vedere tehnic orice document care a fost trimis excepțional prin poștă electronică.

                  4.

                  În urma încărcării unei notificări în interfața electronică securizată (înregistrarea unei notificări), Comisia poate trimite ANR-ului o cerere de informații sau clarificări, în conformitate cu articolul 20 alineatul (2) din cod. Se recomandă ca ANR-urile să furnizeze informațiile solicitate în termen de trei zile lucrătoare (10), dacă acestea sunt ușor accesibile. ANR-urile trebuie să informeze serviciile Comisiei cu privire la orice problemă cu care s-ar putea confrunta pentru a respecta acest termen.

                  5.

                  În cazul în care o altă ANR sau OAREC formulează observații cu privire la o notificare, poate emite aceste observații în orice limbă oficială pe care o alege, ceea ce poate facilita consultarea acestora de către toate celelalte ANR-uri. Aceste observații ar trebui comunicate Comisiei, OAREC și celorlalte ANR-uri, prin mijloace electronice, de preferință prin încărcarea lor în secțiunea publică a interfeței electronice securizate a Comisiei.

                  6.

                  ANR-urile trebuie să identifice și să redacteze informațiile confidențiale și să solicite corectarea eventualelor erori din scrisorile cu observații sau fără observații ale Comisiei, în termen de trei zile lucrătoare, înainte ca acestea să fie publicate în secțiunea publică din interfața electronică securizată a Comisiei.

                  7.

                  O ANR poate decide în orice moment să retragă proiectul de măsură notificat. În acest caz, ANR-ul trebuie să încarce o notificare de retragere în interfața electronică securizată.

                  8.

                  Dacă o ANR adoptă un proiect de măsură notificat anterior în temeiul articolului 32 alineatul (3) din cod, după ce a primit observații din partea Comisiei, a OAREC sau a unei alte ANR, ar trebui să comunice Comisiei, OAREC și altor ANR-uri atât măsura adoptată, cât și modul în care a ținut seama în mod deosebit de observațiile formulate. Pentru a crește transparența și pentru a facilita procedurile de comunicare a măsurilor adoptate, ANR-urile ar trebui să comunice Comisiei măsurile adoptate de acestea completând și transmițând, împreună cu măsura adoptată, formularul prevăzut în anexa IV.

         Nivelul de detaliere care trebuie inclus în notificări

                  9.

                  Notificările se efectuează în una dintre limbile oficiale ale Uniunii. Formularul standard de notificare (anexele I și II) sau formularul scurt de notificare (anexa III), denumite împreună „setul de formulare de notificare”, și comunicarea măsurilor adoptate (anexa IV) pot fi redactate în orice limbă oficială care poate facilita schimburile dintre ANR-uri și OAREC.

                  10.

                  Proiectele de măsuri notificate de o ANR ar trebui să fie justificate în mod corespunzător și însoțite de orice alte documente necesare pentru evaluarea măsurii. Toate informațiile transmise de ANR-uri ar trebui să fie complete și rezumate în formularul de notificare.

                  11.

                  Pentru a îmbunătăți eficiența mecanismului de notificare, pentru a consolida securitatea juridică pentru ANR-uri și actorii de pe piață, precum și pentru a garanta punerea în aplicare în timp util a măsurilor de reglementare, este de dorit ca o notificare venită din partea unei ANR conținând o analiză de piață să includă și măsurile corective propuse de ANR pentru a remedia disfuncționalitățile identificate ale pieței, dacă este posibil. Dacă proiectul de măsură vizează o piață considerată concurențială și dacă sunt deja impuse măsuri corective în legătură cu această piață, notificarea ar trebui să includă și propunerea de retragere a obligațiilor respective.

                  12.

                  Setul de formulare de notificare nu este menit să înlocuiască proiectul de măsură notificat, dar utilizarea corectă a formularelor ar trebui să permită Comisiei, OAREC și ANR-urilor din alte state membre să verifice dacă proiectul de măsură notificat conține într-adevăr toate informațiile necesare pentru a-și îndeplini sarcinile care le revin în temeiul articolelor 32 și 33 din cod, în termenul stabilit.

                  13.

                  Informațiile solicitate ar trebui furnizate de ANR în secțiunile relevante din formularul de notificare, cu trimiteri încrucișate la partea din proiectul de măsură notificat unde se regăsesc informațiile respective.

                  14.

                  ANR-urile sunt încurajate să discute în prealabil cu Comisia, în special în timpul contactelor informale prealabile notificării, dacă o anumită măsură națională s-ar afla sub incidența articolului 32 alineatul (3) din cod, precum și întrebările privind forma sau conținutul notificărilor planificate. În consecință, ANR-urile sunt încurajate să consulte Comisia cu privire la orice aspect sau întrebare referitoare la setul de formulare de notificare și, în special, la tipul de informații pe care sunt solicitate să le furnizeze.

         Notificarea prin formularul standard de notificare

                  15.

                  Proiectele de măsuri ar trebui puse la dispoziția Comisiei, a OAREC și a altor ANR-uri, însoțite de un formular standard de notificare completat în mod corespunzător, astfel cum este prevăzut în anexele I și II, cu excepția cazurilor menționate la punctul 18 din prezenta recomandare.

                  16.

                  Proiectele de măsuri notificate ar trebui să includă, după caz, fiecare dintre următoarele elemente:

            (a)
            informațiile prevăzute pentru toate notificările printr-un formular standard de notificare

                  1.

                  datele și rezultatele consultării publice prealabile organizate de ANR;

                  2.

                  avizul emis de autoritatea națională de concurență, dacă este furnizat;

            (b)
            informațiile suplimentare prevăzute pentru notificările proiectelor de măsuri referitoare la analiza de piață și la impunerea de măsuri corective (articolele 64, 67 și 68 din cod)

                  1.

                  piața relevantă a produselor sau a serviciilor (11), în special, o descriere a produselor și a serviciilor care urmează să fie incluse pe piața relevantă sau excluse de pe aceasta pe baza substituibilității cererii și a ofertei; dacă, în scopul analizei de piață, un proiect de măsură definește o piață relevantă care diferă de cele prevăzute în Recomandarea (UE) 2020/2245 a Comisiei (12), ANR-urile trebuie să demonstreze că sunt îndeplinite criteriile stabilite la articolul 67 alineatul (1) din cod;

                  2.

                  piața geografică relevantă, inclusiv o analiză motivată a condițiilor concurențiale, pe baza substituibilității cererii și a ofertei, precum și informații și date, folosite în cadrul analizei geografice, privind alegerea unității geografice de bază, a indicatorilor structurali și comportamentali utilizați (și anume, după caz, numărul de rețele concurente, cotele de piață și tendințele cotelor de piață, analiza comportamentelor de stabilire a prețurilor sau a prețurilor diferite la nivel regional, precum și modele comportamentale) (13);

                  3.

                  principalele întreprinderi active pe piața relevantă;

                  4.

                  rezultatele analizei pieței relevante, în special constatările privind prezența sau absența unei concurențe efective pe piața angro relevantă, și analiza pieței cu amănuntul corespunzătoare, incluzând motivele acestei prezențe sau absențe, adică proiectul de măsură notificată trebuie să conțină cotele de piață (de preferat ca valoare și volum) ale diferitelor întreprinderi și tendințele acestor cote de piață, precum și referirea la alte criterii relevante, după caz, cum ar fi barierele la intrarea pe piață, economiile de scară și economiile de gamă, integrarea verticală, controlul infrastructurii dificil de duplicat, superioritatea sau avantajele tehnologice, absența sau insuficiența puterii de contracarare a cumpărătorilor, accesul facil sau privilegiat la piețe de capital/resurse financiare, mărimea globală a întreprinderii, diversificarea produselor/serviciilor, rețeaua foarte dezvoltată de distribuție și vânzări, absența concurenței potențiale și barierele în calea extinderii;

                  5.

                  după caz, întreprinderile care urmează a fi desemnate ca având, în mod individual sau împreună cu alte întreprinderi, o putere semnificativă pe piață, precum și motivele, dovezile și orice alte informații concrete relevante în sprijinul unei astfel de desemnări;

                  6.

                  în cazul notificării proiectelor de măsuri care intră sub incidența articolului 68 din cod, obligațiile specifice de reglementare propuse pentru a remedia lipsa concurenței efective pe piața relevantă în cauză sau, în cazul în care o piață relevantă este declarată efectiv concurențială și astfel de obligații au fost deja impuse pieței respective, proiectele de măsuri propuse pentru retragerea acelor obligații;

                  7.

                  pentru proiectele de măsuri care intră sub incidența articolului 76 alineatul (2) din cod, notificarea trebuie să conțină în special: o descriere detaliată a angajamentului oferit de operatorul de putere semnificativă pe piață și a modului în care acesta respectă condițiile prevăzute la articolul 76 alineatul (1) din cod, o descriere a regimului de reglementare a elementelor de rețea ale noilor rețele de foarte mare capacitate care fac obiectul angajamentului, a entităților care coinvestesc, a gradului de coinvestiție a acestora și a rolului lor concurențial probabil pe piață și, după caz, o descriere a măsurilor corective impuse în temeiul articolului 76 alineatul (2) al treilea paragraf din cod și justificarea impunerii, menținerii sau adaptării unor astfel de măsuri corective;

                  8.

                  pentru proiectele de măsuri care intră sub incidența articolului 79 din cod, notificarea ar trebui să includă decizia de angajament (dacă aceasta este distinctă de proiectul de măsură), o descriere detaliată a condițiilor acceptate de ANR și natura și rezultatele testului de piață efectuat;

                  9.

                  pentru proiectele de măsuri care intră sub incidența articolului 80 din cod, notificarea ar trebui să includă informațiile relevante care să prezinte în detaliu că sunt îndeplinite condițiile pentru eliminarea unora dintre obligațiile privind puterea semnificativă pe piață, în temeiul articolului 80 alineatul (1) din cod;

                  10.

                  notificările efectuate în conformitate cu articolul 68 alineatul (3) al doilea paragraf din cod ar trebui să conțină, de asemenea, o justificare corespunzătoare pentru a sprijini cererea adresată Comisiei privind motivul pentru care ar trebui impuse operatorilor cu putere semnificativă pe piață alte obligații de acces sau de interconectare decât cele enumerate la articolele 69-74 și la articolele 76 și 80 din cod;

                  11.

                  notificările care intră sub incidența articolului 68 alineatul (5) din cod trebuie să conțină, de asemenea, justificarea corespunzătoare pentru care proiectele de măsuri sunt necesare pentru a asigura respectarea angajamentelor internaționale;

            (c)
            informațiile suplimentare necesare pentru notificarea altor tipuri de proiecte de măsuri (articolul 61 din cod)

                  1.

                  în cazul notificării proiectelor de măsuri care intră sub incidența articolului 61 alineatele (1)-(4) din Cod, proiectul de măsură ar trebui să includă întreprinderile afectate, justificarea proiectului de măsură pe baza temeiului juridic aplicat, descrierea obligațiilor care urmează să fie impuse și o trimitere la eventualele proiecte de măsuri conexe notificate anterior, inclusiv la rezultatele analizei pieței relevante care poate fi afectată, conform descrierii de la punctul 4;

                  2.

                  în special, proiectele de măsuri care intră sub incidența articolului 61 alineatul (3) din cod ar trebui să includă o descriere a modului în care ANR a stabilit primul punct de concentrare sau distribuție (FCDP) și/sau punctul dincolo de FCDP, capabil să găzduiască un număr suficient de conexiuni ale utilizatorilor finali pentru a permite unei întreprinderi eficace să depășească obstacolele semnificative identificate în calea multiplicării, precum și informații și argumente care susțin concluzia că elementele de rețea în cauză nu pot fi multiplicate și că, prin urmare, obligațiile sunt justificate; în special, în ceea ce privește obligațiile propuse în temeiul articolului 61 alineatul (3) al doilea paragraf, ANR-urile ar trebui să includă o descriere a obstacolelor economice sau fizice din calea multiplicării pe care le consideră însemnate și netranzitorii, precum și a problemelor de concurență și a disfuncționalităților pieței la nivelul comerțului cu amănuntul pe care obligațiile propuse încearcă să le remedieze, precum și justificările pentru orice excepție care s-ar aplica, cum ar fi de a stabili ce instalări de rețea pot fi considerate noi și ce proiecte pot fi considerate mici.

         Notificări prin formularul scurt de notificare

                  17.

                  Următoarele proiecte de măsuri trebuie puse la dispoziție completând în mod corespunzător formularul scurt de notificare prevăzut în anexa III:

                              (a)

                              proiectele de măsuri cu caracter pur tehnic care actualizează detaliile măsurilor corective de reglementare impuse anterior și care nu au un impact semnificativ asupra pieței; astfel de proiecte de măsuri pot fi modificări ale ofertelor de referință care conțin ajustări minore ale obligațiilor deja definite, precum și notificări în a doua instanță (14), atunci când nu se face nicio modificare sau este de natură tehnică;

                              (b)

                              actualizările deciziilor privind testul de multiplicare economică, care nu modifică metodologia de bază (cum ar fi testarea noilor prețuri/oferte);

                              (c)

                              notificările ulterioare ale obligațiilor altor operatori care utilizează aceeași abordare/metodologie care a fost deja folosită (cum ar fi actualizarea obligațiilor pe piețele de terminare a apelurilor), dacă modificările respective se limitează la măsuri corective și nu se referă la definirea pieței și la desemnarea puterii de piață semnificative;

                              (d)

                              proiectele de măsuri care intră sub incidența articolului 76 alineatul (2) din Cod, numai în măsura în care acestea sunt limitate la proiecte de decizii individuale ulterioare în cadrul unei scheme de coinvestiții notificate și evaluate anterior și cu condiția să nu existe nicio modificare semnificativă a circumstanțelor de la evaluarea schemei de coinvestiții (15).

                  18.

                  Pentru proiectele de măsuri enumerate la punctul 17, ar trebui să fie suficient ca ANR să completeze și să transmită un formular scurt de notificare și să încarce proiectul de măsură în interfața electronică securizată a Comisiei, astfel încât să poată fi accesibil publicului. În cazul în care, în cursul evaluării măsurii notificate, Comisia consideră că sunt necesare documente suplimentare, aceasta le poate solicita în orice etapă a procedurii.

                  19.

                  Cu toate acestea, în cazul în care Comisia, în urma verificării condițiilor pentru ca un formular scurt de notificare să se încadreze în categoriile enumerate la punctul 17, în termen de cinci zile lucrătoare, consideră că aceste condiții nu sunt îndeplinite, ANR-ul notificator trebuie să transmită fără întârziere proiectul de măsură utilizând formularul standard de notificare. În astfel de cazuri, perioada de reexaminare de o lună nu ar fi întreruptă.

                  20.

                  La planificarea notificărilor efectuate în temeiul articolului 68 alineatul (3) al doilea paragraf până la al patrulea paragraf din cod, ANR-urile trebuie să aibă în vedere că este necesară o perioadă de cel puțin cinci luni pentru adoptarea deciziei de autorizare de către Comisie, având în vedere necesitatea de a se consulta cu OAREC cu privire la aceste măsuri care trebuie adoptate ca acte de punere în aplicare în temeiul articolului 118 alineatul (3).

         Înregistrarea notificărilor

                  21.

                  Notificările efectuate utilizând setul de formulare de notificare enumerate la punctele 16 și 17 sunt înregistrate în ordinea în care sunt comunicate. ANR-urile ar trebui să ia notă de faptul că perioada de revizuire de o lună începe imediat în momentul primirii notificării proiectului de măsură.

                  22.

                  Recunoașterea și alocarea unui număr de notificare trebuie să fie înregistrate, iar toate ANR-urile, OAREC și alți utilizatori înregistrați ai interfeței electronice securizate a Comisiei trebuie să fie notificați prin mijloace electronice. Această comunicare de înregistrare trebuie să includă următoarele:

                              (a)

                              data de înregistrare a notificării;

                              (b)

                              obiectul notificării;

                              (c)

                              formularul de notificare;

                              (d)

                              orice documentație justificativă primită.

         Prelucrarea informațiilor confidențiale

                  23.

                  În cazul în care ANR consideră că informațiile referitoare la o notificare sunt confidențiale în conformitate cu normele Uniunii și cu normele naționale privind confidențialitatea comercială, inițiatorul informațiilor trebuie să le marcheze în mod clar „Confidențiale”, înainte de a le încărca în interfața electronică securizată a Comisiei sau, după caz, de a le trimite prin mijloace electronice.

                  24.

                  Pentru a asigura transparența notificărilor, orice notificare transmisă și marcată „Confidențial” trebuie transmisă și într-o versiune neconfidențială cu părți secretizate sau adaptată, care va fi făcută publică.

                  25.

                  La completarea formularelor de notificare menționate la punctul 9, ANR-urile ar trebui să nu includă informații confidențiale.

                  26.

                  Prezenta recomandare se adresează statelor membre.

         Adoptată la Bruxelles, 30 martie 2021.

               Pentru Comisie

            Thierry BRETON

               Membru al Comisiei

         (1)  JO L 321, 17.12.2018, p. 36.

         (2)  Regulamentul (UE) 2018/1971 al Parlamentului European și al Consiliului din 11 decembrie 2018 de instituire a Organismului Autorităților Europene de Reglementare în Domeniul Comunicațiilor Electronice (OAREC) și a Agenției de sprijin pentru OAREC (Oficiul OAREC) și de modificare a Regulamentului (UE) 2015/2120 și de abrogare a Regulamentului (CE) nr. 1211/2009 (JO L 321, 17.12.2018, p. 1).

         (3)  Hotărârea Curții de Justiție a Uniunii Europene din 20 decembrie 2017, Polkomtel sp. z o.o./Prezes Urzędu Komunikacji Elektronicznej, C-277/16, punctul 45, ECLI:EU:C:2017:989; Hotărârea Curții de Justiție a Uniunii Europene din 14 aprilie 2016, Polkomtel, C-397/14, punctul 56 și răspunsul Curții la întrebarea 2, EU:C:2016:256; Hotărârea Curții de Justiție a Uniunii Europene din 17 septembrie 2015, KPN BV/Autoriteit Consument en Markt (ACM), C-85/14, punctul 47, ECLI:EU:C:2015:610. A se vedea și hotărârile judecătorești naționale ale Consiglio di Stato, nr. 3722/2019, care a anulat Decizia AgCom nr. 259/14/CONS bazată pe motive pur procedurale (fără a intra în fondul litigiului) pentru nerespectarea procedurii de consultare privind piața internă. De asemenea, instanțele poloneze au anulat deciziile naționale de reglementare, care afectau schimburile comerciale între statele membre și care impuneau obligații de reglementare fără să se fi desfășurat consultările prealabile obligatorii la nivelul UE (VI ACa 1148/11, VI ACa 137/14).

         (4)  Recomandarea 2003/561/CE a Comisiei din 23 iulie 2003 privind procedura de notificare, termenele limită și procedura de consultare prevăzute la articolul 7 din Directiva 2002/21/CE a Parlamentului European și a Consiliului privind un cadru de reglementare comun pentru rețelele și serviciile de comunicații electronice (JO L 190, 30.7.2003, p. 13).

         (5)  Recomandarea 2008/850/CE a Comisiei din 15 octombrie 2008 privind procedura de notificare, termenele limită și procedura de consultare prevăzute la articolul 7 din Directiva 2002/21/CE a Parlamentului European și a Consiliului privind un cadru de reglementare comun pentru rețelele și serviciile de comunicații electronice (JO L 301, 12.11.2008, p. 23).

         (6)  CIRCABC, https://circabc.europa.eu/ui/welcome

         (7)  De exemplu, informații privind calcularea costului mediu ponderat al capitalului în concordanță cu Comunicarea privind calculul costului capitalului pentru infrastructura tradițională (Comunicarea WACC) (2019/C 375/01).

         (8)  Directiva 2002/21/CE a Parlamentului European și a Consiliului din 7 martie 2002 privind un cadru de reglementare comun pentru rețelele și serviciile de comunicații electronice (Directivă-cadru) (JO L 108, 24.4.2002, p. 33).

         (9)  BoR (21) 20.

         (10)  Termenele se calculează în conformitate cu Regulamentul (CEE, Euratom) nr. 1182/71 al Consiliului din 3 iunie 1971 privind stabilirea regulilor care se aplică termenelor, datelor și expirării termenelor (JO L 124, 8.6.1971, p. 1).

         (11)  A se vedea în special punctele 24-51 din Orientările Comisiei privind analiza pieței și evaluarea puterii semnificative pe piață în temeiul cadrului de reglementare al UE pentru rețelele și serviciile de comunicații electronice (2018/C 159/01).

         (12)  Recomandarea (UE) 2020/2245 a Comisiei din 18 decembrie 2020 privind piețele relevante de produse și servicii din sectorul comunicațiilor electronice care pot face obiectul unei reglementări ex ante, în conformitate cu Directiva (UE) 2018/1972 a Parlamentului European și a Consiliului de instituire a Codului european al comunicațiilor electronice (JO L 439, 29.12.2020, p. 23).

         (13)  A se vedea Recomandarea (UE) 2020/2245 și nota explicativă [SWD(2020) 337 final] care însoțește recomandarea.

         (14)  Aceasta poate fi situația atunci când o instanță națională anulează o decizie a ANR din motive procedurale, iar ANR trebuie să notifice din nou Comisiei aceeași măsură.

         (15)  A se vedea considerentul 201 din cod: în cazul specific al schemelor de coinvestiții care intră sub incidența articolului 76 din cod. Considerentul 201 arată că: „În interesul eficienței, o autoritate națională de reglementare ar trebui să fie în măsură să prezinte Comisiei o notificare unică cu privire la un proiect de măsură referitor la o schemă de coinvestiții care îndeplinește condițiile relevante. În cazul în care Comisia nu își exercită competența de a solicita retragerea proiectului de măsură, ar fi disproporționat ca notificările simplificate ulterioare ale proiectelor de decizii individuale ale autorității naționale de reglementare pe baza aceleiași scheme, incluzând, în plus, dovezi ale încheierii efective a unui acord cu cel puțin un coinvestitor, să facă obiectul unei decizii care impune retragerea în absența unei modificări a circumstanțelor.”

         ANEXA I
         FORMULAR STANDARD DE NOTIFICARE

            Proiect de măsură privind analiza de piață și impunerea unor măsuri corective (articolele 64, 67 și 68 din cod)

         [menționat la punctul 16 literele (a) și (b)]

                        Secțiunea 1 – Definirea pieței

                     Furnizați informații cu privire la următoarele, dacă este cazul:

                                 1.1.

                                 Piața de produse/servicii relevantă.

                                 1.2.

                                 Piața sau piețele geografice relevante.

                                 1.3.

                                 În cazul în care Autoritatea Națională de Concurență (ANC) a emis un aviz, indicați dacă este sau nu de acord cu proiectul de analiză propus al pieței relevante.

                        Acord

                     ☐

                        Dezacord

                     ☐

                     În cazul în care ANC nu este de acord, vă rugăm să prezentați motivele:

                                 1.4.

                                 Datele consultării publice naționale.

                        De la______________ la ___________

                                 1.5.

                                 O scurtă prezentare generală a rezultatelor consultării publice cu privire la propunerea de definire a pieței. Precizați dacă proiectul de măsură a fost modificat ulterior consultării publice și, în caz afirmativ, descrieți succint modificările.

                        (de exemplu, câte observații au fost primite, care respondenți au fost de acord cu propunerea de definire a pieței, care respondenți nu au fost de acord cu aceasta și din ce motive).

                                 1.6.

                                 În cazul în care piața relevantă diferă de cele enumerate în Recomandarea (UE) 2020/2245, un rezumat al principalelor argumente pe care se bazează propunerea de definire a pieței, în raport cu cele trei criterii prevăzute la articolul 67 alineatul (1) din cod  (1).

                        Secțiunea 2 – Desemnarea întreprinderilor cu putere semnificativă pe piață (PSP)

                     Furnizați informații cu privire la următoarele, dacă este cazul:

                                 2.1.

                                 Denumirea întreprinderilor desemnate ca având, individual sau împreună cu alte întreprinderi, PSP.
                                 Dacă este cazul, numele întreprinderilor considerate ca nemaiavând o PSP.

                                 2.2.

                                 Criteriile utilizate pentru a stabili dacă o întreprindere are sau nu, individual sau împreună cu alte întreprinderi, PSP.

                                 2.3.

                                 Denumirea principalelor întreprinderi (concurente) active pe piața relevantă.

                                 2.4.

                                 Cotele de piață ale întreprinderilor menționate anterior, precum și baza de calcul a cotei de piață (de exemplu, cifra de afaceri, numărul de abonați).

                                 2.5.

                                 În cazul în care Autoritatea Națională de Concurență (ANC) a emis un aviz, indicați dacă este sau nu de acord cu proiectul de evaluare PSP propus.

                        Acord

                     ☐

                        Dezacord

                     ☐

                     În cazul în care ANC nu este de acord, vă rugăm să prezentați motivele:

                                 2.6.

                                 Rezultatele consultării publice privind desemnarea (desemnările) propusă (propuse) ca întreprinderi cu PSP (de exemplu, numărul total al observațiilor primite, numărul celor care sunt sau nu de acord). Precizați dacă proiectul de măsură a fost modificat ulterior consultării publice și, în caz afirmativ, descrieți succint modificările.

                        Secțiunea 3 – Obligațiile de reglementare

                     Furnizați informații cu privire la următoarele, dacă este cazul:

                                 3.1.

                                 Temeiul juridic pentru obligațiile care urmează să fie impuse, menținute, modificate sau retrase (articolele 69-74 și articolele 76-81 din cod).

                                 3.2.

                                 Motivele pentru care impunerea, menținerea sau modificarea obligațiilor impuse întreprinderilor sunt considerate proporționale și justificate din perspectiva dispoziției legale pe care se întemeiază. Ca alternativă, indicați alineatele, paragrafele, secțiunile sau paginile din proiectul de măsură unde se regăsesc astfel de informații.

                                 3.3.

                                 În cazul în care măsurile corective propuse sunt altele decât cele prevăzute la articolele 69-74 și articolele 76 și 80 din cod, indicați „circumstanțele excepționale”, în sensul articolului 68 alineatul (3) din cod, care justifică impunerea unor astfel de măsuri corective. Ca alternativă, indicați alineatele, paragrafele, secțiunile sau paginile din proiectul de măsură unde se regăsesc astfel de informații.

                        Secțiunea 3a – Proiecte de măsuri în temeiul articolului 76 alineatul (2) din cod

                     Furnizați informații cu privire la următoarele, dacă este cazul:

                                 3a.1.

                                 Descriere succintă a angajamentelor oferite de operatorul PSP și a modului în care acestea respectă condițiile prevăzute la articolul 76 alineatul (1).

                                 3a.2.

                                 O descriere a regimului de reglementare a elementelor de rețea ale noii rețele de foarte mare capacitate care fac obiectul angajamentului în temeiul articolului 76 alineatul (2) primul paragraf.

                                 3a.3.

                                 Dacă este cazul, o descriere a măsurilor corective impuse în temeiul articolului 76 alineatul (2) al treilea paragraf.

                        Secțiunea 3b – Proiecte de măsuri în temeiul articolului 79 din cod

                     Furnizați informații cu privire la următoarele, dacă este cazul:

                                 3b.1.

                                 Descriere succintă a deciziei de angajament anexate (sau indicarea alineatelor, a paragrafelor, a secțiunilor sau a paginilor din proiectul de măsură unde se regăsesc astfel de informații).

                        Secțiunea 3c – Proiecte de măsuri în temeiul articolului 80 din cod

                     Furnizați informații cu privire la următoarele, dacă este cazul:

                                 3c.1.

                                 Descriere succintă a structurii întreprinderii (sau indicarea alineatelor, a paragrafelor, a secțiunilor sau a paginilor din proiectul de măsură unde se regăsesc astfel de informații).

                                 3c.2.

                                 Dacă este cazul, o descriere a măsurilor corective impuse sau retrase.

            (1)  Directiva (UE) 2018/1972 a Parlamentului European și a Consiliului de instituire a Codului european al comunicațiilor electronice.

         ANEXA II
         FORMULAR STANDARD DE NOTIFICARE

            Obligații simetrice în temeiul articolului 61 din cod

         [menționate la punctul 16 literele (a) și (c)]

                        Secțiunea 1 – Proiecte de măsuri privind impunerea unor obligații simetrice

                     Furnizați informații cu privire la următoarele, dacă este cazul:

                                 1.1.

                                 Descriere succintă a conținutului proiectului de măsură notificat.

                                 1.2.

                                 Temeiul juridic pentru obligațiile care urmează să fie impuse, menținute, modificate sau retrase [articolul 61 alineatul (1), (2), (3) sau (4)].

                                 ☐

                                    Articolul 61 alineatul (1)

                                 Articolul 61 alineatul (2)

                                 ☐

                                 litera (a)

                                 ☐

                                 litera (c)

                                 ☐

                                 litera (b)

                                 ☐

                                 litera (d)

                        Articolul 61 alineatul (3)

                                 ☐

                                 primul paragraf

                                 ☐

                                 al doilea paragraf

                                 ☐

                                    Articolul 61 alineatul (4)

                                 1.3.

                                 Trimiterea la notificarea prevăzută la articolul 32 privind eventualele proiecte de măsuri conexe notificate anterior, dacă este cazul.

                                 1.4.

                                 Denumirile întreprinderilor afectate.

                                 1.5.

                                 Obligațiile care trebuie impuse, menținute sau retrase.

                                 1.6.

                                 Motivele pentru care impunerea, menținerea sau modificarea obligațiilor impuse întreprinderilor sunt considerate proporționale și justificate din perspectiva dispoziției legale pe care se întemeiază. Ca alternativă, indicați alineatele, paragrafele, secțiunile sau paginile din proiectul de măsură unde se regăsesc astfel de informații.

                                 1.7.

                                 Opinia autorității naționale de concurență, dacă există.

                                 1.8.

                                 Data (datele) consultării publice privind obligațiile propuse și o scurtă prezentare generală a rezultatelor consultării publice. Precizați dacă proiectul de măsură a fost modificat ulterior consultării publice și, în caz afirmativ, descrieți succint modificările.

         ANEXA III
         FORMULAR SCURT DE NOTIFICARE
         (menționat la punctul 17)

                        Secțiunea 1 – Proiecte de măsuri care modifică detaliile tehnice ale măsurilor corective de reglementare impuse anterior  (1)
                        sau notificările ulterioare ale obligațiilor altor operatori utilizând aceeași abordare/metodologie care a fost deja utilizată

                     Furnizați informații cu privire la următoarele, dacă este cazul:

                                 1.1.

                                 Numărul sau numerele de referință ale notificării proiectului sau proiectelor de măsuri notificate anterior.

                                 1.2.

                                 Scurtă descriere a detaliilor tehnice modificate (indicând piața relevantă în cauză) sau, în cazul unei notificări ulterioare a obligațiilor altor operatori utilizând aceeași abordare/metodologie care a fost deja folosită, indicați măsurile corective care urmează să fie impuse.

                                 1.3.

                                 Dacă detaliile tehnice actualizate se referă la o structură de stabilire a prețurilor (de exemplu, actualizări anuale ale costurilor și estimări ale modelelor contabile) explicați dacă este vorba de o actualizare de rutină.

                                 1.4.

                                 A fost consultată ANC cu privire la proiectul de măsură propus? Dacă da, care a fost avizul său?

                                 1.5.

                                 Observații:

                        Secțiunea 2 – Proiecte de măsuri sub formă de proiect de decizie individuală ulterioară în cadrul unei scheme de coinvestiții notificate și evaluate anterior, cu condiția să nu existe nicio modificare a circumstanțelor (articolul 76 din cod)

                     Furnizați informații cu privire la următoarele, dacă este cazul:

                                 2.1.

                                 Descriere succintă a conținutului proiectului de măsură, indicând dovada încheierii unui acord cu cel puțin un coinvestitor.

                                 2.2.

                                 Numărul sau numerele de referință ale notificării proiectului sau proiectelor de măsuri notificate anterior.

                                 2.3.

                                 Lista operatorilor cărora li se aplică proiectul de măsură.

                                 2.4.

                                 A fost consultată ANC cu privire la proiectul de măsură propus? Dacă da, care a fost avizul său?

                                 2.5.

                                 Observații.

            (1)  ANR-urile modifică frecvent detaliile tehnice ale măsurilor corective impuse anterior pentru a ține seama de modificările indicatorilor sau factorilor economici relevanți (cum ar fi modificările costului echipamentelor, ale costului forței de muncă, ale ratei inflației sau ale prețurilor de închiriere a proprietăților) sau pentru a actualiza previziunile sau ipotezele. Prin formularul scurt de notificare, ar trebui notificate numai modificările sau actualizările detaliilor care nu alterează natura sau domeniul general de aplicare al măsurilor corective preexistente. Pe de altă parte, modificările semnificative ale naturii sau domeniului de aplicare al măsurilor corective (cum ar fi modificări ale metodologiilor de calcul al costurilor sau prețurilor, ale determinării pantelor de ajustare sau ale nivelurilor prețurilor, cu excepția actualizărilor de preț care reflectă pur și simplu modificările indicatorilor sau ale factorilor economici relevanți menționați anterior) ar trebui notificate utilizând formularul standard de notificare.

         ANEXA IV
         COMUNICAREA MĂSURII SAU A MĂSURILOR ADOPTATE
         (menționată la punctul 8)

                        Secțiunea 1 – Identificarea măsurii adoptate

                     Furnizați informații cu privire la următoarele, dacă este cazul:

                                 1.1.

                                 Data intrării în vigoare a măsurii adoptate.

                                 1.2.

                                 Numărul de înregistrare și titlul notificării adresate anterior Comisiei cu privire la măsură în etapa de proiect.

                                 1.3.

                                 ANR a primit observații din partea Comisiei, a altor ANR-uri sau a OAREC ca răspuns la notificarea proiectului de măsură, în temeiul articolului 32 alineatul (3) din cod?

                        Da

                     ☐

                        Nu

                     ☐

                        Secțiunea 2 – Detalii privind modul în care s-a ținut seama în mod deosebit de observațiile formulate

                     Furnizați informații cu privire la următoarele, dacă este cazul:

                                 2.1.

                                 Explicații privind modul în care ANR a ținut seama în mod deosebit de observațiile formulate. Dacă, pentru a reflecta observațiile formulate, au fost aduse modificări textului proiectului de măsură, menționați trimiterile relevante la articolele/secțiunea/numărul paginii actualizate.

                     [Rubrică observație 1]

                        Explicații privind modul în care a fost luată în considerare și/sau trimiterea la secțiunea din măsura adoptată unde pot fi găsite aceste informații

                     [Rubrică observație 2]

                        Explicații privind modul în care a fost luată în considerare și/sau trimiterea la secțiunea din măsura adoptată unde pot fi găsite aceste informații

                     [Rubrică observație 3]

                        Explicații privind modul în care a fost luată în considerare și/sau trimiterea la secțiunea din măsura adoptată unde pot fi găsite aceste informații